Papersnake/gushiwen huggingface dataset:
次程南仲韵五首
杨公远（宋代）

倒指头颅六十余，尤堪抱瓮灌园蔬。
生来自得江山趣，身后何消竹帛书。
无事关怀心寂寂，有时敲句意徐徐。
乘閒问柳寻花去，缓步安然当小车。
题淘金驿
郑潜（明代）

至宝埋沙泥，良工日淘洗。大道在目前，求之亦如此。
颂古一百二十一首
释宗杲（宋代）

参见南泉王老师，镇州萝蔔更无私。
拈来塞断是非口，雪曲阳春非楚词。
赠廖古檀明府
刘星炜（清代）

金斗城高锁绿苔，公余携鹤任徘徊。知君怀古多情思，定上城东鲍照台。
江城子慢
吕渭老（宋代）

新枝媚斜日。花径霁、晚碧泛红滴。近寒食。蜂蝶乱、点检一城春色。倦游客。门外昏鸦啼梦破，春心似、游丝飞远碧。燕子又语斜檐，行云自没消息。

当时乌丝夜语，约桃花时候，同醉瑶瑟。甚端的。看看是、榆角杨花飞掷。怎忘得。斜倚红楼回泪眼，天如水、沈沈连翠璧。想伊不整啼妆影帘侧。
刘道士赠小葫芦
陆游（宋代）

贵人玉带佩金鱼，忧畏何曾顷刻无？色似栗黄形似茧，恨渠不识小葫芦。
汉宫春 风雨不寐有作
吕承婍（清代）

底事抛人，看锦帆瞥过横塘。侬是萱帏作伴，雁序成行。

团圞坐话，算原来、未解凄凉。遥怜有、青衫倦客，今番怎奈昏黄。

何况萧萧暮雨，恁无情做作，急洒春江。几曾拥衾，独自消受银缸。

可能成梦，梦成时、定绕红窗。好分付、浓云淡日，晓来放点晴光。
十二月十七日移病家居成五长句 其四
张耒（宋代）

从今羞复走功名，卤莽因循已半生。心遣我愚应有谓，眼看人半亦何成。

梦为蝴蝶因观化，目送飞鸿漫寄情。堪笑妻儿怀土甚，谪期未满已谋行。
狼山渡口有作
夏竦（宋代）

渡口人疏黯翠烟，登临犹喜夕阳天。
残云右倚江都树，远水南阳建业船。
山引乱猿嗥古寺，电驱甘雨过间田。
季鹰死后无归客，江上鲈鱼不直钱。
暑夜待风忽至
涂天相（清代）

赤乌竟日逞炎威，四壁如炉晚不移。远际云生山乍动，高空风起树先知。

方凭曲几襟初豁，旋拂匡状枕欲欹。叫謞一声凉入骨，快哉何必问雄雌。
庶先北谷
文同（宋代）

路自西溪入，园当北谷开。
月亭诗作客，雨馆睡为媒。
摘果衣沾露，寻泉屐渍苔。
闲居正无事，莫问我频来。
赠竹东砂山石虎门花园十景诗 其一 小桃源
卞邦本（明代）

此中天地著红尘，种得桃花万树新。岁岁东风花盛放，令人错认武陵春。
木兰花慢 新霁过蝶庵访云臣不遇词以柬之
陈维崧（清代）

杏花村卖酒，风弄处、一旗偏。且侧帽微吟，閒携步屧，来趁斜川。

风前。暗添语笑，尽閒坊、小曲总暄妍。拟作鹤窥篱外，暂勾蝶出花间。

阑干。柳絮滚香绵。吹向绣帘边。奈绿窗倚遍，垆薰阒若，茗椀依然。

吟鞭。知他甚处，料狂僧、小史与流连。斗叶定迷深巷，冲歌准上游船。
代书谢王胜之学寄莱石茶酒器
邵雍（宋代）

东山有石若琼玖，匠者追琢可盛酒。
君子得之惜不用，殷勤远寄林下叟。
林叟从来用瓦盏，惊惶不敢擎上手。
重诫儿童无损伤，缄藏复以待贤友。
未知贤友何时归，男子功名未成就。
朝廷先从忧者言，方今莫如二虏丑。
汉之六郡限辽西，唐之八州隔山后。
自馀瓜沙甘与凉，中原外而不能有。
奈何更饵以金帛，重困吾民犹掣肘。
若非堂上出奇兵，安得阃外拉馀朽。
直可逐去此腥擅，西出玉门北逾口。
城下狐狸既不存，路上豺狼自无走。
太阳烜赫耀天衢，氛妖接变匿尘垢。
功成不肯受上赏，印解黄金大于斗。
乞洛辞君出国门，归鞍暖拂天街柳。
千官如壁遮道留，仰面弄鞭不回首。
乡人夹路迎大尹，醉拥旌幢锦光溜。
下车拜墓还政馀，不访公门访亲旧。
始知此器用有时，吾当为君献眉寿。
题赵君画竹
马廷鸾（宋代）

霜竿操尚特幽奇，直节端如正士姿。
高拂九霄无曲处，古来惟有老天知。
七月十五夜对月分得楼字
吕诚（元代）

东池月满重开席，不减当年庾亮楼。每谓人生须纵饮，固知物亮总难留。

萤光过幔还星散，云气行天似水流。高兴无穷秋满眼，山阴何处有行舟。
赠茅山梁道士
赵孟頫（元代）

名山标勾曲，秀岭蔚层云。层云散浩彩，中有三茅君。

度世三千秋，流芳浩无垠。丹光耀朱阳，琴心传玉文。

司命播万物，发蒙导人群。学道得旷士，采真遗尘氛。

赠我书一编，清谣吐奇芬。笔耕亦巳勤，寸田要锄耘。

灵台耸绛阙，黄云覆氤氲。内观神自照，众言一何纷。

平生山林意，独往乃所欣。攀援桂树枝，采撷芝兰薰。

静与木石居，游则侣麋麇。松柏无冬夏，烟霞自夕昕。

轩冕或桎梏，绮语徒膻荤。大道返尔朴，至哉吾师云。

冥冥紫霞想，湛言久不闻。聆我歌洞章，判然仙凡分。
相逢行赠江韬叔秀才
董兆熊（清代）

巀嶪吴城高几许，登登声断皋桥杵。张眼看天不见人，闭户飘桥还独语。

曈曈日出阊门开，十街九陌飞红埃。诸于绣镼撇裾过，咄哉一閧如蚊雷。

市上酒香新酿熟，死拌一醉炉头宿。顾影翻为陆云笑，发声欲效唐衢哭。

少年何处有江郎，跋扈飞扬太白狂。置酒碎琴踪拓落，睨柱斫剑声雷硠。

逢君下马与君揖，此客风尘诚独立。软玉蔫香十万家，要君一洗绮罗习。

方今平津正求士，杜陵桥育真男子。人生苦要致身早，投笔从戎今日是。

血战前年东海头，鬼号白昼声啾啾。杀气连天陈云黑，阳春三月寒于秋，江郎何不输边筹。

读书十年奋已见，世人那敢谓儒贱。时危正赖出群才，妖气扫却仍清晏。

我歌商声杂徵多，江郎听之当如何。且为《朱鹭》铙歌曲，勿作人间《五噫歌》。
怨春郎·为伊家
欧阳修（宋代）

为伊家，终日闷。受尽恓惶谁问。不知不觉上心头，悄一霎身心，顿也没处顿。恼愁肠，成寸寸。已恁莫把人萦损。奈每每人前道著伊，空把相思泪眼和衣搵。
早作
裘万顷（宋代）

井梧飞叶送秋声，篱菊缄香待晚晴。
斗柄横斜河欲没，数山青处乱鸦鸣。
下第出都赴汴梁呈同行胡鲁斋熊芋香
萧炜（清代）

日归长策少，金尽更纡徐。苦费中人产，高乘下泽车。

休登广武叹，聊访信陵居。吾道瘿瓢在，酣歌且莫疏。
君倚示诗有归吴这兴为诗三十二韵以赠
司马光（宋代）

吴越为君土，崤函是我家。
濯缨从吏事，倾盖聚京会。
奕世交朋重，同僚分谊加。
声光尝耳剽，臭味辱肩差。
选士参县石，烝髦应椓罝。
帝畿转日月，蓬堵积烟霞。
咨访倾肝胆，推褒借齿牙。
后来惭瓦砾，旁倚愧疚蒹葭。
谈论寥天一，诙谐老柏差。
虚舟坦莫逆，璞玉莹无瑕。
信美陪游衍，在膦起咄嗟。
劳歌尽乡思，旅梦各天涯。
诚厌簪绅累，难堪狱讼哗。
缿筩朝插蝟，贯索暮如麻。
脉沐沾朝服，蜩螗沸九衙。
宿奸牢窟宅，弊俗费鞭挝。
鮆脍思吹絮，羊羹忆卧沙。
梅林连雨熟，梨味得霜佳。
秋色城临水，春风路入花。
稻肥袂断蟹，桑密不通鸦。
蹙衄浮盘芡，钩聊卧垅瓜。
江蓴半卷叶，石蕨乍舒芽。
风物随乡乐，山川革道遐。
若人才有裕，修己德无邪。
正恐临髋髀，安能舍镆铘。
怒飞期浸逼，肥遁迹酒赊。
不此沟中木，微同井底蛙。
果能真引去，谁复强邀遮。
旋结蜗牛舍，还乘下泽车。
闭门常反拒，醉帻任欹斜。
林野游如鹿，泥涂蛰似蛇。
故人时记忆，阳羡致新茶。
已凉
韩偓（唐代）

碧阑干外绣帘垂，猩色屏风画折枝。(猩色 一作：猩血)
八尺龙须方锦褥，已凉天气未寒时。
丁丑别金坛刘漫塘七首
杜范（宋代）

川泽升为雨，霈然周四郊。
有水行地中，溉灌亦良劳。
势和固有限，戛哉加分毫。
为义分内耳，谁言薄云高。
题谿山小隐图
梦观法师（明代）

自我初涉浮丘峰，十年往还如梦中。
向来门旧半白发，只有山梦当时同。
青橙丛边数间屋，夜夜白云檐下宿。
道人心境云共闲，啸傲云林谢尘俗。
桥头野客行迟迟，归来似有东林期。
一声清磬万山暝，知是上方禅定时。
马伯庸中丞桐乡阡迁祔有旨赐碑名肇文开善有诗次韵
张雨（元代）

公家阡表似泷冈，总为能文补舜裳。龙耳当承天子问，龟趺重表郑公乡。

异时将相宁无种，此举邦家亦有光。想见丹书映丛桂，淮南无地著秋香。
鸡鸣
佚名（两汉）

鸡鸣高树颠，狗吠深宫中。
荡子何所之？天下方太平。
刑法非有贷，柔协正乱名。
黄金为君门，璧玉为轩堂。
上有双樽酒，作使邯郸倡。
刘王碧青甓，后出郭门王。
舍后有方池，池中双鸳鸯。
鸳鸯七十二，罗列自成行。
鸣声何啾啾，闻我殿东厢。
兄弟四五人，皆为侍中郎。
五日一时来，观者满路傍。
黄金络马头，颎颎何煌煌！
桃生露井上，李树生桃傍。
虫来齧桃根，李树代桃僵。
树木身相代，兄弟还相忘。
溪上
陈斗南（清代）

一湾春水绕人家，两岸馀波溅碧沙。咫尺烟津虚过客，浮沈古木欲栖鸦。

云封远岫千层渺，草长荒田一望赊。共访仙源何处是，隔溪依约有桃花。
贺元枢游先生除右相
宋伯仁（宋代）

元枢登相未为奇，奇在先生甚懒为。
四海熙熙今有日，九重眷眷已多时。
人才岂用拘彝调，边事常如援拙棋。
天下儿童颂君实，太平欣卜万年基。
向火
吕南公（宋代）

八月淮南地，轻寒已中人。病夫嫌冷褐，敲火乞乌薪。

体畅宁须酒，神和不让春。养生聊自适，何必问时辰。
挽武宣教徯四首
廖行之（宋代）

哭公无计挽公留，痛写哀衷佐绋讴。
丹旐姓名何所益，青编事业等闲休。
长江百里浮清恨，明月孤峰起些愁。
底事波神均此怨，白头寒浪拍空流。
吊诸将相诗 其一
姚椿（清代）

韩范威名塞外崇，晚年裴令保孤忠。九边动色思元老，四海同孤哭相公。

静默尚关天下计，安危真有古人风。留侯诚意阳明后，又见文成史册中。
见道边死人（一作刘元济诗。《统签》并入允济诗内）
刘允济（唐代）

凄凉徒见日，冥寞讵知年。魂兮不可问，应为直如弦。
示内
吕本中（宋代）

贫贱不可忘，富贵安足羡。我生未三十，种种厌贫贱。

宦情肱九未，老味金百鍊。稍回功名心，来结香火愿。

平生所知人，久已焚笔砚。是中无真实，不在儒术缘。

有如退飞鹢，更借逆风便。病妻颇痴绝，可与共开宴。

小女真吾儿，语学春鸟啭。初非本来有，且作梦中见。

君看手捉鼻，绝胜扇障面。他年从我居，同入隐士传。
离朱方寄怀子和
吴则礼（宋代）

南国谁云贵公子，肯共野人葵苋盘。
独许二毛有句眼，仍怜九死坐儒冠。
自知胸次丘壑在，敢负海门天水宽。
后夜淮南一杯酒，白头付与菊花团。
次用之梁赞善人日观驾之作 其一
金幼孜（明代）

森森羽卫肃清晨，扈跸千官候紫宸。旗拥交龙收宿雨，辇随丹凤辗轻尘。

三阳应候频占岁，七日宜晴自可人。极知圣德同天运，万汇从兹又一新。
纳清亭
锡珍（清代）

一湾通略彴，遂至纳清亭。长路怜幽草，崇岩下晓星。

渔榔前浦怜，樵斧远山停。谁咏《高轩过》，将为驻马听。

西风秋瑟瑟，白雨昼冥冥。又是新安道，群峰不断青。
浣溪沙（戏成寄李叔谦）
韩淲（宋代）

彩笔新题字字香。雁来时候燕空梁。芙蓉无处着秋光。

人远山长言外意，曲传书恨醉时妆。倩谁闲寄水云乡。
花
任希夷（宋代）

今年轻作东风客，秋紫愁红满故园。
邂逅妖娆成一笑，待归端有几枝存。
钟磬石
黄非熊（宋代）

一雙钟磬本天成，垂在云中左右屏。
平地望来分大小，上方敲处震雷霆。
名从得后声还异，景欲彰时物自灵。
几度夜深催月落，满林妖怪立泉扃。
颂三门
释印肃（宋代）

古寺香华迥寂寥，焚修报国化迷流。
英贤到此须回首，拨草瞻风笑点头。
秦楼月
陈三聘（宋代）

花前狭。翠茵围坐花阴合。花阴合。闲情不似，一双狂蝶。

春沟何处寻红叶。春寒料想罗衣怯。罗衣怯。午醺醒未，翠衾重叠。
纪程十绝 其二
张侃（宋代）

旋呼篷艇到新桥，日影随寒上柳梢。乌帽䊶裙真野服，又乘山轿过山腰。
过涧歇 东皋寓居
晁补之（宋代）

归去。奈故人、尚作青眼相期，未许明时归去。放怀处。

买得东皋许亩，静爱园林趣。任过客、剥啄相呼昼扃户。

堪笑儿童事业，华颠向谁语。草堂人悄，圆荷过微雨。

都付邯郸，一枕清风，好梦初觉，砌下槐影方停午。
醉落魄
李吕（宋代）

效山谷道人“陶陶兀兀”之句，法其体，作此以遣兴云。

休休莫莫，当年不负西湖约。一枝初见横篱落。嚼蕊闻香，长是醉乡落魄。

而今对酒空斟酌。老来多病情非昨。谁人伴我临东阁。冷淡吟怀，犹可追前作。
郭熙山水图为丁道录烱然题
倪谦（明代）

仙家洞天三十六，地脉独数华阳灵。我师佩印主其所，雾阁云阳常不扃。

支铛玄夜煮白石，飞檄白书鞭轰霆。茅君礼罢月如水，控鹤直入秋冥冥。

玉皇闻师司下土，召赴弥罗紫霄府。命临真境向蓬莱，玉佩霞琚绾簪组。

旧游为别今几春，时忆家山魂梦苦。危峰飞瀑正当门，閒却长桥跨溪浒。

郭熙画手称良工，运毫命意趣不穷。当年应预写句曲，深林邃壑何其同。

我师得此如拱璧，索我开图着诗笔。赋诗看画思飘飘，何须更蹑王乔舄。
点绛唇 送董彦才西上
王恽（元代）

杨柳青青，玉门关外三千里。秦山渭水。未是消魂地。坦卧东床，恐减风云气。功名际。愿君着意。莫＊春闺泪。
同徐殿丞游麻姑山陈屯田闻之以诗见寄次韵第
李覯（宋代）

尘寰渐远渐凄清，似向昆仑采玉英。
此地已知邻华子，几人犹道识方平。
步高那复肌肤重，心逸都疑羽翼生。
苦恨俗缘无了处，归来依旧马蹄声。
河阳歌
李贺（唐代）

染罗衣，秋蓝难著色。不是无心人，为作台邛客。

花烧中潬城，颜郎身已老。惜许两少年，抽心似春草。

今日见银牌，今夜鸣玉晏。牛头高一尺，隔坐应相见。

月从东方来，酒从东方转。觥船饫口红，蜜炬千枝烂。
登封道中三绝 缑山祠
苏辙（宋代）

飞仙不返周王子，重阜相连少室孙。
夜静笙声兼鹤下，回看惟有故山存。
行香子 上巳
朱中楣（清代）

小小园亭。百卉芳馨。水边花下任怡情。凭谁妙手，绘幅丹青。

仿王摩诘，吴道子，倪云林。

风动波平。景物撩人。绿秾翻燕剪红轻。欣逢上巳，共赏良辰。

拟兰亭禊，飞英会，鹭鸥盟。
送崔浩然主簿
廖刚（宋代）

平生才业笑时髦，唾手功名晚未遭。吏隐若为酬宝剑，仙游端欲探蟠桃。

八龙不断声华籍，三戟应留气象豪。尽道此行归藻鉴，会看云翮背天高。
送台州沈虞卿使君入朝
孙应时（宋代）

东南数十州，今惟本根地。
因乃军国须，支吾亦良费。
簿书高没人，大率非古意。
先生海邦来，历历眼中事。
诚心对天日，正色俯民吏。
那无一夜惊，感叹不能寐。
九重忧民深，时节苦未易。
源流傥可言，请拜仁人赐。
又得敷文书
邹浩（宋代）

一封黄敕下天关，岭表湖南释旧跧。吏部回头真可笑，拾遗作伴竟同还。

张公洞里花流水，扬子江边雪满山。更约家居多暇日，相从莫遣鬓毛斑。
独登东岩
陆游（宋代）

早慕功名已绝痴，晚耽笔墨愈无奇。
牧羝未乳身先老，化鹤重归语更悲。
朋旧在亡成断梦，山河兴废入孤吹。
悠然独倚阑干笑，又过簪萸泛菊时。
和林次中秘阁题五龙庙
李复（宋代）

头角蟠潜岁月沉，腥风不散古祠深。
曾闻惊电开岩壁，常见屯祠宿殿阴。
苍蜴吐冰藏暗穴，彩虹收雨出长林。
荒碑磨灭无遗事，犹冠龟跗压翠岑。
次韵谢刘仲行惠笋二首 其一
朱熹（宋代）

谁寄寒林新斸笋，开奁喜见白差差。知君调我酸寒甚，不是封侯食肉姿。
早发故山作
马戴（唐代）

云门夹峭石，石路荫长松。谷响猿相应，山深水复重。

餐霞人不见，采药客犹逢。独宿灵潭侧，时闻岳顶钟。
风雨归舟图
家铉翁（宋代）

挂帆涉沧波，瞬息三万里。
蓬莱有会期，莫为风雨止。
郊外隐居
薛嵎（宋代）

自是山林士，非因失志余。
儿童知稼穑，猿鹤近诗书。
曙色浮沧海，春风满太虚。
固穷须学力，不敢废经锄。
依韵和元参政喜雨四首 其一
王圭（唐代）

岁旱连春与俗忧，忽兴嘉雨遍群州。郊禾薿薿青如积，宫瓦差差翠欲流。

良弼为霖辜宿望，神僧作雾应精求。西成喜有登年候，况此新晴见麦秋。
寄卢庾
韦应物（唐代）

悠悠远离别，分此欢会难。如何两相近，反使心不安。

乱发思一栉，垢衣思一浣。岂如望友生，对酒起长叹。

时节异京洛，孟冬天未寒。广陵多车马，日夕自游盘。

独我何耿耿，非君谁为欢。
酬处才上人
王禹称（宋代）

我闻三代淳且质，华人熙熙谁信佛。茹蔬剃发在西戎，胡法不敢干华风。

周家子孙何不肖，奢淫惛乱隳王道。秦皇汉帝又杂霸，只以威刑取天下。

苍生哀苦不自知，从此中国思蛮夷。无端更作金人梦，万里迎来万民重。

为君为相犹归依，嗤嗤聋俗谁敢非。若教都似周公时，生民岂肯须披缁。

可怜嗷嗷避征役，半入金田不耕织。君子之道动即穷，亦有贤达藏其中。

上人来自九华山，叩门遗我琼瑶编。铮铮五轴馀百篇，定交仍以书为先。

书中不说经，文中不言佛，有心直欲兴文物。感师自远来相亲，为师画卦成同人。

出门无咎非群分，袈裟墨绶何足云。
一剪梅·红满苔阶绿满枝
唐寅（明代）

红满苔阶绿满枝。杜宇声声，杜宇声悲。交欢未久又分离。彩凤孤飞，彩凤孤栖。
别后相思是几时。后会难知，后会难期。此情何以表相思。一首情词，一首情诗。
灯花
刘敞（宋代）

寒灯不及邻，花艳竞争新。重叠芝三秀，分明桂半轮。

东风谁变律，芳意自惊春。流玩堪通夕，长眉莫效颦。
恭和御制上元观灯
苏颂（宋代）

宝杯莲烛艳宫台，万户千门五夜开。
楼下舞韶清吹发，云间鸣跸翠华来。
九宾宴集占风使，四近班陞构夏材。
自愧周南独留滞，十三年隔侍臣杯。
维扬怀古
曾棨（明代）

广陵城里昔繁华，炀帝行宫接紫霞。
玉树歌残犹有曲，锦帆归紫已无家。
楼台处处迷芳草，风雨年年怨落花。
最是多情汴堤柳，春来依旧带栖鸦！
登东城楼二首 其二
刘敞（宋代）

高楼望不极，野兴远相宜。宇宙一长啸，山川多所思。

薄寒才胜酒，短景不禁棋。俯仰哀群动，辽辽见尔为。
哈拉尼敦
宝鋆（清代）

闻说匈奴眼睛绿，李陵子孙黑其目。瀚海东西滋游牧，至今犹应传部族。

吁嗟猿臂飞将军，中华以外延祁云。烧荒夜猎射猛虎，可有英风肖乃祖。
恨别
杜甫（唐代）

洛城一别四千里，胡骑长驱五六年。
草木变衰行剑外，兵戈阻绝老江边。
思家步月清宵立，忆弟看云白日眠。
闻道河阳近乘胜，司徒急为破幽燕。
故人罢尚书郎索居海上遥有此寄
庞尚鹏（明代）

人生能几时，踪迹何参商。昔为双鸿鹄，比翼共翱翔。

今为水上双，分飞隔河梁。天高白云远，音书何茫茫。

曾闻招隐地，丛桂扬孤芳。蔼蔼朱陈村，上有百花庄。

谈天扫日月，吸海挥壶觞。高名动酒帝，封侯入醉乡。

一杯罗浮春，何时对君尝。莲社追昔游，清风比柴桑。

惭予专一壑，力短心徒长。为园理松菊，三径未全荒。

车马不到门，荆棘生路旁。古人金石交，万里宁相忘。

丈夫志四海，何必共一堂。愿言谐心期，岂逐岁月忙。

雄峙千载前，岿然鲁灵光。
白纻辞上苏翰林二首
晁补之（宋代）

白纻棼莫缉，纫兰作衣袪。
朝兮日所暴，暮兮雨所濡。
木瓜谅微物，期报乃琼琚。
芳华辞甚妙，赠我不如无。
宿香山阁
贾彦璋（唐代）

暝望香山阁，梯云宿半空。轩窗闭潮海，枕席拂烟虹。

朱网防栖鸽，纱灯护夕虫。一闻鸡唱晓，已见日曈曈。
有感十首
吴芾（宋代）

宫院深深今是非，可无三户报秦期。
直应更作包胥泣，未抵含冤屈宋词。
遇淮人问蕲黄之变哽噎泪下不能语许俊不解围
戴复古（宋代）

偶逢淮上客，急急问蕲黄。
未语心先噎，低头泪已滂。
五关人失守，残虏势非强。
闻说许都统，提兵过武昌。
失子
王若虚（金朝）

妍妍掌中儿，舍我一何遽。其来谁使之，而复奄然去。

平生三举子，随灭如朝露。顾我能无悲，其如天有数。

自从学道来，众苦颇易度。有后固所期，诚无亦何惧。

人生得清安，政以累轻故。婚娶眼前劳，记遗身后虑。

百年曾几何，为此雏稚误。顾语长号妻，此理亦应谕。
瑞鹤仙（赋红梅）
史达祖（宋代）

馆娃春睡起。为发妆酒暖，脸霞轻腻。冰霜一生里。厌从来冷澹，粉腮重洗。胭脂暗试。便无限、芳秾气味。向黄昏、竹外寒深，醉里为谁偷倚。

娇媚。春风模样，霜月心肠，瘦来肌体。孤香细细。吹梦到，杏花底。被高楼横管，一声惊断，却对南枝洒泪。谩相思、桃叶桃根，旧家姊妹。
三学院
王投（宋代）

三面松篁簇梵宫，当轩冷砌画屏风。
游人试问空门理，云起青山鹤山笼。
晚雨
胡仲参（宋代）

勃姑鸦舅叫楼西，春色阴晴景不齐。
浓墨四垂收未起，明边一片夕阳低。
书会溪郴阳瀑布图后三首 其二
蒲寿宬（宋代）

楚山亦瘴疠，湘水多幽灵。高飙雷电激，尽日霰雪零。

涤去热恼肠，清风自泠泠。
对雪醉后赠王历阳
李白（唐代）

有身莫犯飞龙鳞，有手莫辫猛虎须。君看昔日汝南市，

白头仙人隐玉壶。子猷闻风动窗竹，相邀共醉杯中绿。

历阳何异山阴时，白雪飞花乱人目。君家有酒我何愁，

客多乐酣秉烛游。谢尚自能鸲鹆舞，相如免脱鹔鹴裘。

清晨鼓棹过江去，千里相思明月楼。
以谢玄晖鼓吹曲分题赋诗送萧伯龄赴春官 其六 垂杨荫御沟
梁兰（明代）

依依御沟柳，濯濯承春光。弱连金水绕，高荫禁垣长。

雕弤剪新线，宫衣试浅黄。旌旗拂露湿，殿阁含风凉。

琼林锡宴罢，临流恣翱翔。
满江红（牡丹和梁质夫）
赵以夫（宋代）

倾国精神，娇无力、亭亭向谁。还知否，羞沈月姊，妒杀风姨。满地胭脂春欲老，平池翡翠水新肥。只花王、富贵占韶光，真绝奇。

香暗动，人未知。翻玉拍，度金衣。任轻红殷紫，对景偏宜。闻道洛阳夸此地，因思京国太平时。向沈香亭北按新词，乘醉归。
赋淂夏云多奇峰分色字
王禹声（明代）

盛夏临北窗，长松聊偃息。巑岏结层霄，当窗来秀色。

诸峰□吐吞，列嶂竞出没。岛屿间楼台，蔽亏炎曦匿。

我欲驾赤虬，凭虚纵盒陟。须臾熏风来，长空净如拭。

固知陵与谷，变态亦倏忽。此道夲岩阿，浮云乃长物。
和枢上人评诗
陈宓（宋代）

赠我古锦囊，诗卷若笋束。
吟头久不掉，邂逅适我欲。
刺眼讶龙蛇，远意追鸿鹄。
陋语固自愧，高词敢虚辱。
大雅久矣亡，三叹对遗牍。
不有靖节篇，何以悦我目。
谪仙句无敌，有口不食粟。
遂令后世儒，拳拳仰高躅。
杜陵到圣处，正始顿牵复。
挥毫动风雨，咳唾惊流俗。
其馀闹{上圭下黾}蚓，谁屑与类族。
亡国悦郑音，俚耳习胡曲。
勃兴出韩柳，一洗陋学独。
变化云在天，鲜妍锦来蜀。
骅骝就夷路，造父为之仆。
方扬秋月辉，忽散春花馥。
洪钧运不停，常窘苦见逐。
我宋得欧苏，妙语起山谷。
后山又角立，作者复陆续。
流派自天河，巨浪翻平陆。
和风扇寰宇，弦诵兴庠塾。
搏虎寝其皮，屠龙食其肉。
掷简海蜃浮，举手天浆掬。
会当三月初，论文约吾属。
引杯送残红，分坐占新绿。
笑语剧鹅雁，酬倡交金玉。
庶呈待聘珍，无以藏诸椟。
早出涌金门至崇文书院
缪梓（清代）

出郭凉意动，凄然知已秋。晨光转平楚，湖色上高楼。

讲舍钟声近，轻桡镜里游。何当脱尘鞅，挟筴共淹留。
一云次王守溪阁老韵
周伦（明代）

石磴崔嵬路折旋，崎岖历尽是平田。高林忽送催诗雨，深涧遥分悟道泉。

僧为知名如旧识，地疑曾到岂前缘。万竿修竹参天起，欲借琅玕纪岁年。
句 其一
释守端（宋代）

异乡风俗客不恶，但欲南音来耳边。
次韵千岩杂谣
姜夔（宋代）

中散平生七不堪，凤麈时时伴燕谈。道士有神传火枣，故人无字入云蓝。

雨凉竹叶宜三酌，日落荷花倚半酣。极欲扁舟南荡去，冷鸥轻燕略相谙。
谢栎阳令归西郊，赠别诸友生
韦应物（唐代）

结发仕州县，蹉跎在文墨。徒有排云心，何由生羽翼。

幸遭明盛日，万物蒙生植。独此抱微痾，颓然谢斯职。

世道方荏苒，郊园思偃息。为欢日已延，君子情未极。

驰觞忽云晏，高论良难测。游步清都宫，迎风嘉树侧。

晨起西郊道，原野分黍稷。自乐陶唐人，服勤在微力。

伫君列丹陛，出处两为得。
次韵钟西皋见忆
许相卿（明代）

落木残阳独倚楼，归云寒拥晚山稠。烟霏好语传双鲤，湖海閒身擅一丘。

塞北戎心骄未格，江南民病愧先忧。孤灯长剑空三叹，衰鬓繁霜奈九秋。
怀肃四兄暨诸兄弟
李裕（元代）

青青原上草，鹡鸰飞复鸣。何日南湖上，连床听雨声。
送信甫之江东
陈深（宋代）

僦屋吴城不厌贫，江东初奉蘧书新。
壮年地略须名世，异国光阴肯滞人。
官舍草生三月晚，遗宫花落六朝暮。
到时公事期程暇，应有新诗寄工频。
题共乐堂
柳安道（宋代）

平波数顷万峰前，一片丹青画不全。幽榭小桥横翠水，茂林修竹锁轻烟。

绮罗弦管追欢地，雪月风花烂醉天。争奈及瓜归觐去，湖山无复苦留连。
四字令 新竹
葛秀英（清代）

新筠澹描。含香嫩苞。些时劲节千霄。笑春风柳腰。

黏云乱捎。梳风碎敲。一丛寒玉萧萧。拂檐牙凤毛。
食鮰
周紫芝（宋代）

皤腹鳞鳞品自珍，红鮰浪欲与争新。世间那有西施乳，宁有河鲀解药人。
新昌道中
林表民（宋代）

残村时有两三家，缭绕清脂路更赊。
客里不知春去尽，满山风雨落桐花。
临终诗
顾欢（南北朝）

五途无恒宅，三清有常舍。精气因天行，游魂随物化。

鹏鹍适大海，蜩鸠之桑柘。达生任去留，善死均日夜。

委命安所乘，何方不可驾。翘心企前觉，融然从此谢。
杂记草木九首 其一 天门冬
朱熹（宋代）

高萝引蔓长，插楥垂碧丝。西窗夜来雨，无人领幽姿。
渔家傲 本意
杨澈（清代）

一叶扁舟秋信早。舻声曳乱沙汀草。鸥鹭溪边争浴闹。

芙蓉老。绿蓑披雨穿红蓼。

江上鱼鲜新酒好。摩娑醉眼乾坤小。欹枕睡酣风满棹。

烟波悄。醒来漫唱渔家傲。
思归
王令（宋代）

平生孤愤自潸然，不作春蚕但食眠。
干禄有心羞枉道，无田虚日望丰年。
每将浩叹期黄卷，已许多忧竞白颠。
旧笑古人轻独往，近来还自忆林泉。
寻盛禅师兰若
陈䞇（明代）

叶堆荒径草盈阡，野寺钟声隔暮烟。林下老僧头似雪，焚香洗钵度年年。
寄陈磻隐居
黄滔（唐代）

道经前辈许，名拔后时喧。虚左中兴榜，无先北海尊。

新文汉氏史，别墅谢公村。须到三征处，堂堂谒帝阍。
灯夕寄献内翰虢略公
杨亿（宋代）

琼楼十二玉梯斜，干鹊南飞转斗车。
有客郢中歌白雪，几人天上醉流霞。
金吾缇骑章台陌，素女繁弦太帝家。
秦痔未痊齐阁掩，梦回宫树已啼鸦。
醉中天·弹破庄周梦
王和卿（元代）

弹破庄周梦，两翅驾东风，三百座名园、一采一个空。谁道风流种，唬杀寻芳的蜜蜂。轻轻飞动，把卖花人搧过桥东。
望王屋
毕仲游（宋代）

感激愚公事，传从太古时。伏中犹积雪，雨上见朝曦。

气与扶桑接，心疑峻极卑。天坛如可至，吾欲摘参旗。
杂曲歌辞。长相思
白居易（唐代）

九月西风兴，月冷霜华凝。思君秋夜长，一夜魂九升。

二月东风来，草坼花心开。思君春日迟，一日肠九回。

妾住洛桥北，君住洛桥南。十五即相识，今年二十三。

有如女萝草，生在松之侧。蔓短枝苦高，萦回上不得。

人言人有愿，愿至天必成。愿作远方兽，步步比肩行。

愿作深山木，枝枝连理生。
同邓博罗登鸡鸣山时汝德司成同登
邹元标（明代）

鸡鸣楼阁倚层霄，我辈同登未寂寥。曾向罗浮专五岭，今从白下忆诸朝。

钟山云气当窗袅，册府莺声傍柳娇。不禁乡思春烂漫，紫荆花下听鸣韶。
宫词 其八十八
张公庠（宋代）

牡丹花品最为尊，内苑栽培特地繁。宫女多情看未足，不离雕槛到黄昏。
听僧吹芦管
薛涛（唐代）

晓蝉鸣咽暮莺愁，言语殷勤十指头。
罢阅梵书劳一弄，散随金磬泥清秋。
病中口占
徐同善（清代）

帘底秋花著蕊迟，帘前香篆袅残丝。偶然疏雨随风过，一种新凉与病宜。

于世无求高枕足，还乡有梦夜镫知。荒山足茧成何事，耗尽雄心转自疑。
赠刘惠卿二首
杨万里（宋代）

活却千人药一囊，阴功吹作满城香。
灵椿丹桂君家有，莫羡燕山窦十郎。
将游大梁
洪升（清代）

匹马嘶荒野，群山拥乱云。迢迢二千里，去哭信陵君。
酬令狐相公杏园花下饮有怀见寄
刘禹锡（唐代）

年年曲江望，花发即经过。未饮心先醉，临风思倍多。

三春看又尽，两地欲如何。日望长安道，空成劳者歌。
望远行·重阴未解
佚名（宋代）

重阴未解，又早是、年时梅花争绽。暗香浮动，疏影横斜，月淡水绽亭院。好是前村，雪里一枝开处，昨夜东风布暖。动行人、多少离愁肠断。凝恋。天赋自然雅态，似寿阳、初匀粉面。故人折赠，欣逢驿使，只恐陇头春晚。寄与高楼，休学龙吟三弄，留取琼花烂熳。正有人、同倚阑干争看。
二偈赠馀干震上人 其一
林希逸（宋代）

芝云深处远携筇，行遍闽山访野农。问老旧游诸大老，云渠识涧住依松。
与孙巨源苏子瞻刘莘老广陵相遇苏请赋诗为别各用其字为韵每篇十韵 其三
刘攽（宋代）

因言浙江潮，忆上吴山尖。八月天地空，千里澄圆蟾。

海水为群天，迅雷发幽潜。壮士怀惴栗，怯夫窃窥瞻。

春风潮水平，青玉开镜奁。轻舟载花女，翠发腰纤纤。

胜事冠东南，君行独能兼。吾以狂自名，将老无所嫌。

会当从君游，不计岁月淹。鲙鱼必令鲜，酿酒勿使甜。
江城子
赵长卿（宋代）

年年长见傲寒林。压群英。有余清。曾被芳心，红日恼诗情。玉质暗香无限意，偏婉娩，尽轻盈。
今年潇洒照岐亭。更芳馨。也峥嵘。无奈多情，终是惜飘零。谁与东君收拾取，怕风雨，挫瑶琼。
天马引
吴泳（宋代）

陇西之野龙驹骧，追风胁月坤为裳。伫云亭亭广颡直，夹镜炯炯双瞳光。

饭以玉山禾，饮以瑶池浆。自成骨格异赭白，活出神采遗玄黄。

三千牝，十二闲，俛视但觉皮毛凡。饮江曾濡六辔湿，致远又逐双旌扬。

牧则在坰野，贡则归天潢。写图仍上穆天子，跛蹩但笑群抵羊。
西江月·其送一生惟有
黄庭坚（宋代）

老夫既戒酒不饮，遇宴集，独醒其旁。坐客欲得小词，援笔为赋。

其送一生惟有，破除万事无过。远山横黛蘸秋波，不饮旁人笑我。
花病等闲瘦弱，春愁无处遮拦。杯行到手莫留残，不道月斜人散。
送张仲仪四首
邢侗（明代）

董子园边放去舟，故人牵缆数相留。
客心已逐花前发，总听骊歌不解愁。
寿竹田翁进阶
林俊（明代）

古柏长松转见春，短篷疏雨下丝纶。昭慈懿范颁殊典，资德隆阶宠旧臣。

草野光华天地德，竹田欢会岁时宾。平安孙子看齐报，紫箨文成万玉新。
行思
杨凝（唐代）

千里岂云去，欲归如路穷。人间无暇日，马上又秋风。

破月衔高岳，流星拂晓空。此时皆在梦，行色独匆匆。
小孤二绝句
李流谦（宋代）

蜀犀无用苦奔忙，百尺江心如许长。
无数鸬鹚巢彻顶，只将险绝作寻常。
归途次韵
黄彦平（宋代）

巫山生女不必丑，湘树开花也自红。
为问黄尘奉骄子，何如青岁嫁东风。
孤山雪中写望
林逋（宋代）

片山兼水绕，晴雪复漫漫。
一径何人到，中林尽日看。
远分樵载重，斜压苇丛乾。
楼阁严城寺，疏钟动晚寒。
芳塘
圆至（元代）

芳塘雨霁绿初肥，折得青条串露归。一树残花喧斗雀，红香满径扑人飞。
简宗人利宾
朱翌（宋代）

昔时桐乡汉九卿，家在淮南天一柱。
石麒麟冷一千年，子孙不一去坟墓。
我之曾高主宗盟，昭穆亦与公家叙。
不容妄继酂侯萧，何尝一掘城南杜。
深山大泽堑劫灰，甲第名园走狐兔。
飘零直见似人喜，何况乃与吾宗遇。
为善本求乡里称，浩叹正坐儒冠误。
出参留守入坐曹，抑亦为此微禄故。
潜山山高潜水深，眼前谁作藩篱护。
心随大信小信潮，梦绕长亭短亭路。
生涯旧欠钱一囊，归半夜或有经五库。
今子新从彭泽来，归去来兮几时云。
一杯且遣客枕安，百尺竿头同进步。
八月十五夜
徐凝（唐代）

皎皎秋空八月圆，常娥端正桂枝鲜。

一年无似如今夜，十二峰前看不眠。
初夏
陆游（宋代）

稻未分秧麦已秋，豚蹄不用祝瓯窭。
老翁七十犹强健，没膝春泥夜叱牛。
次刘仲山饯归韵
姚勉（宋代）

几同湖上饮，俱爱晚山青。
雅趣方泉寺，离舟又浙亭。
赠行诗自好，愁别酒休醒。
后夜思君处，桐江傍客星。
舟入茅夹子
张九思（元代）

暮色苍然至，明星落小山。篙声残石齿，人影入烟鬟。

泛梗沙鸥似，冲寒旅雁艰。吾生惭羽化，何计出尘寰。
乌巨光长老写真求赞
释正觉（宋代）

骨寒气羸，顶雪颔丝。
牛首之懒，虎头之痴。
兀兀逃禅处，空空选佛时。
九万鹏风扶羊角，千年兔月卧蛾眉。
门门幻起，尘尘智随。
蝴蝶梦游兮庄生齐物，桃华眼冷兮灵云不疑。
初无棱缝，浑莫鍼锥。
巴陵曾对吹毛剑，珊瑚撑月夜枝枝。
金缕曲 柳线
钱湘（清代）

一缕柔丝漾。被东风、烟拖雨曳，锁成万丈。转绿回黄匀染就，垂遍三春陌上。

更谱得、新翻花样。线脚分明浮水面，只鸳鸯、绣出从人仿。

日色映，紫丝障。

深闺莫倚楼头望。记长条同心曾绾，几时重放。金线年年辛苦压，只是这般情况。

渐散作、吴绵飘荡。待得穿针时节近，早乱丝、憔悴添惆怅。

系不住，青春鞅。
次韵春日即事六首
洪皓（宋代）

恨无六翮不能飞，一见慈颜戏彩衣。
跃马问鞍惊被执，式微空赋未容归。
元兵俘至合沙诗寄仲子
陈文龙（宋代）

斗垒孤危势不支，书生守志定难移。
自经沟渎非吾事，臣死封疆是此时。
须信累囚堪衅鼓，未闻烈士竖降旗。
一门百指沦胥尽，唯有丹衷天地知。
直中书省
韦承庆（唐代）

清切凤凰池，扶疏鸡树枝。唯应集鸾鹭，何为宿羁雌。

大造乾坤辟，深恩雨露垂。昆蚑皆含养，驽骀亦驱驰。

木偶翻为用，芝泥忽滥窥。九思空自勉，五字本无施。

徒喜逢千载，何阶答二仪。萤光向日尽，蚊力负山疲。

禁宇庭除阔，闲宵钟箭移。暗花临户发，残月下帘欹。

白发随年改，丹心为主披。命将时共泰，言与行俱危。

寄谢巢由客，尧年正在斯。
江南
黄庭坚（宋代）

梦寐江南未得归，清波鰞子上钩肥。
五年身属官仓米，输与渔人坐钓矶。
边城晚望
许棠（唐代）

广漠杳无穷，孤城四面空。马行高碛上，日堕迥沙中。

逼晓人移帐，当川树列风。迢迢河外路，知直去崆峒。
偈颂二十二首
释妙伦（宋代）

十五日前，结而不解。
十五日后，解而不结。
正当今日，结也休，
解也休。草鞋对颊耸八耳，
拄杖横身撑两头。五湖四海衲子为冤雠。
南至四首
司空图（唐代）

今冬腊后无残日，故国烧来有几家。

却恨早梅添旅思，强偷春力报年华。

花时不是偏愁我，好事应难总取他。

已被诗魔长役思，眼中莫厌早梅多。

年华乱后偏堪惜，世路抛来已自生。

犹有玉真长命缕，樽前时唱缓羁情。

一任喧阗绕四邻，闲忙皆是自由身。

人来客去还须议，莫遣他人作主人。
戏题白鹤观
吕南公（宋代）

辽海沈沈信息稀，苍松枯尽草侵扉。楼台有字知年岁，城郭无人辨是非。

像座风轻蛛作网，醮坛春老藓成围。道翁久蓄瑶琴意，莫为閒名取次挥。
挽故知容州朝请陶公五首
罗一龙（宋代）

古貌如公更古心，宦情终浅道情深。
区区饱暖何曾计，一字廉称值万金。
次韵五诗·秋凉有感
楼钥（宋代）

公看鱼跃与鸢飞。鹤胫虽长断则悲。
世事不容人苦较，秋风自有叶先知。
青奴难免交新绝，素扇宁须手自持。
宋玉赋篇送未达，不如老子笑成诗。
次韵感春五首
黄庭坚（宋代）

祁寒不可怨，天道自平分。
及尔春风来，四肢有余温。
丈夫力如虎，为人行灌园。
椒兰工壅蔽，未可怨芳荪。
寒鱼守穷辙，蒙呴一沫恩。
一朝被湔祓，吹毛见瘢痕。
立秋后自京归家
李郢（唐代）

篱落秋归见豆花，竹门当水岸横槎。松斋一雨宜清簟，

佛室孤灯对绛纱。尽日抱愁跧似鼠，移时不动懒于蛇。

西江近有鲈鱼否，张翰扁舟始到家。
访隐
韦骧（宋代）

暂出纷嚣外，相寻寂寞乡。扫门风竹影，扑座露花香。

白玉为琴轸，丹砂贮药囊。疑年閒试问，甲子亦都忘。
寄宇文公南
文同（宋代）

彭泽长谣便归去，君辞曲水亦其徒。
一官何藉五斗米，二子况其千里驹。
懒对俗人常答飒，厌闻时事但虑胡。
从来绵竹多贤者，唯是杨雄识壮夫。
题周进士古木清猿图
黄玄（明代）

昔从锦城来，却过愁猿道。
千崖万嶂不可闻，此中哀怨令人老。
况是西江秋水来，冲波逆折鸣风雷。
攀萝涉水苦难度，腾枝抱子俱萦回。
空林阴阴不知处，前惊后呼若相语。
正当绝险陵天梯，揽辔听来泪如雨。
君不见蚕丛开国通秦关，六龙西幸仍跻攀。
猿声鸟道有如此，一为长歌《行路难》。
小庄兀坐叠前韵遣兴三首 其一
谢迁（明代）

并岸菰蒲浪泊船，野凫披翼护雏眠。一川花气新流水，万壑松阴小洞天。

老去衡门深草径，年来斥卤又桑田。曲肱疏食皆真乐，却笑陶朱学计然。
松竹堂
释文珦（宋代）

玉立诸君子，苍髯十八公。
有此岁寒质，胡能媚东风。
勿堕长房术，勿受秦皇封。
深期老此堂，长与幽人同。
感遇十二首 其四
张九龄（唐代）

兰叶春葳蕤，桂华秋皎洁。欣欣此生意，自尔为佳节。

谁知林栖者，闻风坐相悦。草木有本心，何求美人折。
寄邓志宏五首
邓柞（宋代）

彭泽思归意末成，折腰五斗谩劳生。
何如张翰秋风起，便忆鲈鱼蒪菜羹。
放舟戏书 其二
释绍嵩（宋代）

两岸萧萧芦荻秋，斜风细雨转船头。年来频作江湖梦，须向山阴上小舟。
癸未至节以病晚起走笔戏书纪事排闷十首
方回（元代）

古道古君子，今于何处求。
每闻栀马箠，不虑蘖驴秋。
买药全多伪，医钱卒易酬。
头岑姑止酒，或恐自然瘳。
过吴门
释永颐（宋代）

故苑烟花百草香，五湖人去事茫茫。
浮云几度春阴合，犹见西山白鹭行。
候方伯东山刘先生
陈献章（明代）

几处龙光发夜函，画船信息满东南。津头小吏殷勤报，坐爇炉香月底庵。
自苏州行至昏刻未到昆山河傍有竹林数亩晚风可佳故驻跸于此赋得劲节疏枝带晚风之句
玄烨（清代）

无意虚中得劲节，非关强作有疏枝。晚风不待春将老，寸晷岂疏年少时。

落照昆山掩玉色，远分秦望感人思。初来更觉渔家乐，援笔题笺叹暮诗。
斗鸡回（夹钟商）
杜龙沙（宋代）

莺啼人起，花露真珠洒。白苎衫，青骢马。绣陌相将，斗鸡寒食下。

回廊暝色愔愔，应是待、归来也。月渐高，门犹亚。闷剔银缸，漏声初入夜。
金刚随机无尽颂 其三 知见不生分第三十一
释印肃（宋代）

如来重举问，不是等闲论。众生习气深，免堕三乘分。
伯劳
刘敞（宋代）

伯劳东去燕西归，可惜春光相见稀。惟有歌声留别恨，画梁三日更尘飞。
拟明月何皎皎
陆机（魏晋）

安寝北堂上，明月入我牖。
照之有余辉，揽之不盈手。
凉风绕曲有，寒蝉鸣高柳。
踟蹰感节物，我行永已久。
游宦会无成，离思难常守。
春半桃李盛开
陈宓（宋代）

缟裙练帨映丹霞，默默无言不自夸。
陌上行人重回首，一年春事数朝花。
寄孙元忠 其二十一
孔平仲（宋代）

秋风淅淅吹我衣，日日江楼坐翠微。江光隐见鼋鼍窟，水鸟衔鱼来去飞。

菱叶荷花净如拭，清簟疏帘看奕棋。雷声忽送千峰雨，波涛万顷堆琉璃。
和萃芳馆主人鲁印山韵
袁宏道（明代）

爱看幽鸟曝新阳，每遇嘉阴即倒觞。
尽日竹烟消酒去，有时莺语入帘长。
春塘雨过波纹乱，花坞风回蝶翅香。
行到碧桥深柳处，一帆凉月满吴航。
句 其一
蔡确（宋代）

儒苑昔推唐吏部，将坛今拜汉将军。
游云居三首 其二
李彭（宋代）

故岁新芽约略黄，重来败叶带飞霜。寻幽少脱尘劳梦，访旧颇飞知见香。

深谷鸣钟云暗淡，半峰斜照树微茫。去天尺五今应是，璧月珠星挂上方。
冬日静宜园 其二
弘历（清代）

云峰倚天瘦，瀑水带冰淙。漏响隔林滴，屐声空谷跫。

憩寻背风屋，坐爱向阳窗。广厦诗人愿，矧吾抚万邦。
晚春即事
杨思圣（明代）

花落闲庭春事阑，主人长日但加餐。竹间路好披云入，窗里山宜带雨看。

半箧残书留过目，百年衰鬓罢弹冠。萧条莫厌交游冷，逆旅悠悠蜀道难。
陈朴园大令乔枞属题其尊人恭甫前辈《鳌峰载笔图》
林则徐（清代）

海内经师叹逝波，乡邦文献苦搜罗。匡刘未竟登曹业，何郑俱休入室戈。

神返隐屏生岂偶，编传左海好非阿。者番归访金鳌岫，倍感前型教泽多。
谢厥扬暨同学诸子各寄清茗赋酬
释今严（明代）

惠来佳茗冬泉好，一滴清凉到梦魂。自是癖深同陆羽，非关渴梦拟文园。

香逾觉院惊雷荚，甘出光明金掌盘。添兴幸逢不请友，军持数寄岂嫌繁。
宫词十首 其六
卢秉（宋代）

粉蝶非仙骨，随风过苑墙。穿花不敢采，应怯内家香。
虞美人·雨后同干誉才卿置酒来禽花下作
叶梦得（宋代）

落花已作风前舞，又送黄昏雨。晓来庭院半残红，惟有游丝千晓、罥晴空。
殷勤花下同携手，更尽杯中酒。美人不用敛蛾眉，我亦多情无奈、酒阑时。
吴门送徐令公携家白下
李流芳（明代）

南州喜见后人贤，文彩风流信有传。相送阊门斜日里，携家淮水乱云边。

推篷梅雨新晴候，挂席江风欲曙天。若到清凉台下寺，老僧应解说当年。
东坡二首
陈造（宋代）

高文鲠论博艰危，凛凛声名百世垂。
得意王公莽枯冢，谁令圣主想同时。
二十五日道祖沧浪亭落成召会
葛胜仲（宋代）

东园延袤不论亩，树梓成行俱楚楚。方池瀰漫涨涟漪，藕花清酣娇欲语。

临流新筑沧浪亭，斧斤断手邀落成。苏家风月旧无价，千金买得亭和名。

穹庐饮马吴江水，长洲万井红烟起。齐云楼观委寒灰，那有相家歌舞地。

稽山别乘今豪英，肯将胜事颓家声。青毡旧物今在眼，彷佛北牖仍东荣。

把盏聊为主人寿，乱离已往空搔首。请看前日闹巫医，岂有閒情举樽酒。

朝来大火落南躔，已觉病骨苏凉天。剩捣橙齑斫鲈鲙，全家醉倒秋风前。
次季弼索杨继甫诗
唐仲友（宋代）

诗来得得巧搜寻，清似壶冰洗我心。
白雪阳春皆绝唱，高山流水欠知音。
秦淮淼淼涵秋影，楚岸迢迢起夕阳。
此际须君速相就，寒鸦趁侣欲投林。
赠星士汪晓窗 其四
朱升（宋代）

不掩逸邅不讳贫，高谈慷慨见天真。彦章自是江南宝，且向江湖觅好人。
李白填词
沈树本（清代）

花前承旨笔如飞，三阕新词万古稀。被酒不忘规讽意，故将燕瘦比环肥。
贺新郎·北马飞江过
陈著（宋代）

北马飞江过。画图中、花城柳郭，万摧千挫。羌管直惊猿鹤梦，愁得千山翠锁。有多少、风餐雨卧。回首西湖空溅泪，醉沈沈、轻掷金瓯破。平地浪，如何亸。君家志气从来大。舞蓝袍、牵丝幕外，肯饶他个。谁料腥埃妨阔步，孤瘦依然故我。待天有情时须可。且占雪溪清绝处，看精神、全是梅花做。嫌暖饱，耐寒饿。
观祝孝友画卷为赋六言一绝复以其句为题作五言四咏 其三
朱熹（宋代）

炎蒸无处逃，亭午转歊赩。万壑一奔倾，千林共萧瑟。
和益阳赵宰六首 其一
廖行之（宋代）

为邦何所急，劝学最留情。数仞新儒馆，千年继武城。

梁间珍篆古，门外碧波平。会有明伦士，培风纵鹗横。
送客泛珠江宿凭虚阁听潮分得洲字
陈绍文（明代）

江亭青簟月华流，永夜潮生水国秋。万马急追风碛战，六鳌初戴雪山游。

归渔暂失残荷浦，落雁应迷乱荻洲。料得此时天际客，不胜离思满扁舟。
送长儿盘赴金陵典斛
吴泳（宋代）

皤皤六十翁，碌碌三男子。
阿柴冠尚痴，阿{左木右谷}晬欲死。
盘也年未强，早为贫出任。
家庭所训诲，仕亦当念此。
敬则能蒞官，敏则能决事。
事长如严师，择交必端士。
僮亦人子耳，勿心盛气命。
只效龙伯高，芳名播青史。
席子泽盘礡图赞
黄庭坚（宋代）

百遇毒而成医，九折臂而信道。
慈子而长人之幼，爱亲而寿人之老。
盖尝饮长桑之丸，而得耆域之草。
此天地之仁气也，而席子以游方之内。
知万化之如今，忘一世之遗我。
临流渥足，脱帽箕坐。
寄槁竹以孤唳，哂秋叶之惊堕。
此天地之义气也，而席子以游方之外。
观壑若陵，对卿若兵。
客或箴之曰：俯仰之间，祸之橐也。
虎不可暴，河不可乘。
席子笑而应之曰：此天地之强阳气也，谁能以久生於是方。
嘘竹莩，致膜眼。
吟弄风月，使客忘返。
吾但怪其多能不穷，不知去方朔之近远。
春睡
苏舜钦（宋代）

别院帘昏掩竹扉，朝酲未解接春晖。身如蝉蜕一榻上，梦似杨春千里飞。

嗒尔暂能离世网，陶然直欲见天机。此中有德堪为颂，绝胜人间较是非。
七月二十六日乘飞机赴哈尔滨齐齐哈尔二十八日返京
郑孝胥（清代）

莫攀龙鳞附凤翼，空中沈吟驹过隙。计程三千何所见，明灭洪过贯沙碛。

松嫩双江争过处，滨市嵯峨耀金碧。龙沙万户半疲氓，况有跳梁藏草泽。

老夫探囊失馀智，心雄万夫究何益。明年欲浚万顷湖，先出穷黎登衽席。

王道乐土吾未信，归鸟尽飞暮天赤。吁嗟孤掌果难鸣，不有君子何能国。
古意
吕本中（宋代）

茂陵消渴远山眉，那得闲情到绿丝。一曲白头吟未了，回文字字起新诗。
分韵送孙从之司业使湖南得千字
楼钥（宋代）

夫君静而敏，人十已则千。
读破万卷书，操笔思涌泉。
古万与今万，一一探本源。
蚤蜚场屋声，作吏志益坚。
朅来上清班，汉庭谁在先。
雍容行秘书，史馆躬椠铅。
片言寤明主，立使登谏垣。
拳拳忧国心，倾倒十三篇。
司成天下选，归志已浩然。
赤日送妻子，襆被寻谿船。
诸生慕阳城，欲挽不得专。
竟持湖南节，征袂何翩翩。
忆昨忝同登，于今三十年。
朝行喜相会，终恨非官联。
请益殊未餍，匆匆启离筵。
始以长官来，今以绣衣还。
书生素安分，岂问却与前。
第惟公辈流，自应留日边。
德星聚南楚，予环当茹连。
万体有关系，临岐欲无言。
海昌舟中雨过晚凉二首 其二
周紫芝（宋代）

卧随鹤鹭入荷香，笑却蒲葵借晚凉。冻雨酿云遮薄日，小舟添水送归航。
忆閒居
黄淮（明代）

忆昔閒居日，陶情颇自怡。割批风与月，驱使酒兼诗。

求益千林竹，争雄一局棋。飘零吾老矣，犹有旧襟期。
书刘文清公家言长卷后 其二
夏翼朝（清代）

中闺才调更清腴，笔法簪花妙不殊。冀北衡文宵漏永，轻寒半臂寄曾无。
番人冢
张诩（明代）

华夷一大限，生死一大梦。时遇耦耕人，指点番人冢。
与郑辕崔全素游枋口同赋三韵诗
薛晏（唐代）

谁种薜荔花？盘根上幽石。玲珑珠缀晓，香霭岑岚夕。

却误贪寝人，遗衣挂苔壁。
蓦山溪（腊日游尧山）
黄裳（宋代）

春前信息，到处欢声满。旌旆出西郊，拥笙歌、婵娟两畔。东巡事西，空有雪中山，仙驭悄，古风间，谩动吟人叹。天边身世，况值重华旦。击坏访遗民，想如云、望中不断。功名休论，齐楚共唐虞，开口笑，插花归，更候清秋晚。
游峨眉山歌
许缵曾（清代）

伊昔坡《山经》，峨眉冠五岳。杰然镇坤维，苍翠万仞削。

初疑宇内无此奇，今日所见更过之。乃知天地灵怪不可测，生平游览快意无如斯。

既蹑飞龙岭，还登歌凤台。狂客已长逝，真人不复来。

丹炉火冷鹤驾远，谭经石榻生莓苔。一步一惊诧，十步一徘徊。

上有排空叠嶂翠欲滴，下有飞泉百尺声如雷。巉岩鸟道崎岖入，天门一隙云光白。

八十四盘最上头，婆娑万树清阴碧。探帝座，凌丹丘，白云飞扬，长风飕飗。

积雪如严冬，凛冽披重裘。俯视岷江万里蜿蜒仅一线，蜀山千点参差罗列儿孙俦。

花为优昙色，鸟作迦陵声。天香夜不散，法鼓昼长鸣。

金轮忍土震旦推第一，赤髭白足灵机妙道真难名。

须臾报道佛光现，苍茫云海蒸奇变。烂似庆云晕若虹，林岩五色增葱茜。

金桥突兀驾虚空，仿佛珠眉绀发容。忽然云散光亦灭，惟有朝暾荡漾倒挂金芙蓉。

眷此灵异境，神魂欲飞越。远胜赤城梁，何数蓬莱窟。

吁嗟道之难难于上青天，几人能到峨眉巅？仙都佛国尽在此，请君莫惜多留连。
题画扇骑驴踏雪
陈深（宋代）

雪没驴腰白，行行诗兴催。不因太清绝，那肯犯寒来。
端午贴子词·皇帝阁六首
真德秀（宋代）

当宁求贤轸虑长，每因佳节忆沉湘。
不须五色纫成线，自有忠言补舜裳。
南山十二咏集古 其五 陈公渴
程敏政（明代）

雨湿菰蒲斜日明，交交戛戛水禽声。

幽居地僻经过少，野渡无人舟自横。
华州太守花园
徐积（宋代）

南园花谢北园开，红拂栏干翠拂苔。却是梧桐且栽取，丹山相次凤凰来。
别滕元发侍郎
韦骧（宋代）

尘役间关旅思收，幸瞻旌戟少淹留。多年目断丹霄步，再拜心轻万户侯。

三节行催虎符去，双毛将近凤池游。门阑欲别徒惆怅，吟对江山迥不休。
宿刘温书斋
张乔（唐代）

不掩盈窗月，天然格调高。凉风移蟋蟀，落叶在离骚。

回笔挑灯烬，悬图见海涛。因论三国志，空载几英豪。
南康道中答刘石梁
陈光颖（明代）

菊径樗园亦主恩，焚鱼跃马出郊门。如弦岂用疑三黜，折羽何当到九阍。

马鬣未封疑宿草，雁行中断怆荒原。维舟向暝逢渔父，指点春流有落矾。
赋示诸将 其四
陈文騄（清代）

圣明何事召干戈，万里扶桑骤沸波。自大夜郎思比汉，辨奸英主早烹阿。

疮痍无奈伤元气，慈忍终当致太和。壮不如人臣已老，诸君强起挽天河。
次韵慎微雪
邹浩（宋代）

万物归根后，端来兆物华。仙姿凝鹤氅，云路拥羊车。

但喜天时正，宁知帝力加。有田皆玉粒，无树不琼花。

浪说朱蹄马，空馀白首鸦。酒边深荐爽，阱处巧藏窊。

径断回樵斧，波浑倚钓槎。高门委金帛，阴壑蜕龙蛇。

功茂丰年谷，名喧好事茶。丛轻颓瓦竹，摇迥动签牙。

蝶冷残初梦，蜂寒閟两衙。殷勤非俗韵，潇洒是生涯。

火变人窥异，军潜夜肃哗。暗香迷绽蕊，新筑路平沙。

寸食方从寄，扁舟未可拿。只应清兴在，犹似子猷家。
酬元亨上人
陈陶（唐代）

一衲净居云梦合，秋来诗思祝融高。

何因知我津涯阔，远寄东溟六巨鳌。
望海亭
袁正规（宋代）

沆瀣亭前景最豪，委输江汉任滔滔。
荡云处处千层浪，沃日重重万里涛。
析木有津连地下，蓬莱堆玉插天高。
飘然直欲乘槎去，世累须凭割爱刀。
映碧园产并头莲三十首 其十四 十三覃
孙传庭（明代）

静碧一泓澈，仙葩影并涵。晓抟空翠湿，夜抱水云酣。

南岳双遗钿，西池两坠簪。同妍非互效，相对亦何惭。
秋雨
刘攽（宋代）

南国秋常暑，凉风起自今。泄云无白日，度夕亦层阴。

摇落梧楸意，萧条蟋蟀音。穷愁抵衰病，坐作老翁心。
怀二兄
吴惟信（宋代）

十年兄弟恨离群，书雁南来得所闻。惠远栽莲归结社，班超投笔去从军。

伤心异路悲春草，泪眼同时湿暮云。惟有母亡无返日，自添抔土上孤坟。
扁舟夜返
释文珦（宋代）

扁舟颇多幽趣，孤月正照寒沙。
曲渚回塘深处，青灯竹屋谁家。
酬娄秀才将之淮南见赠之什（娄秀才，图南也）
柳宗元（唐代）

远弃甘幽独，谁云值故人。好音怜铩羽，濡沫慰穷鳞。

困志情惟旧，相知乐更新。浪游轻费日，醉舞讵伤春。

风月欢宁间，星霜分益亲。已将名是患，还用道为邻。

机事齐飘瓦，嫌猜比拾尘。高冠余肯赋，长铗子忘贫。

晼晚惊移律，暌携忽此辰。开颜时不再，绊足去何因。

海上销魂别，天边吊影身。只应西涧水，寂寞但垂纶。
赠煜上人石窗
姚勉（宋代）

八窗本体自玲珑，凿石为明更不同。
遮莫猕猴常应外，直须蟾月镇当中。
天香结社次韵答赠梁东林丈二首 其一
詹甘雨（明代）

出郭寻幽避俗尘，相期博雅会兹辰。林深草色迷三径，野旷花飞匝四邻。

贝叶经翻禅钵碎，石台荷喷客觞频。叨陪妙躅恣延赏，共挹天香订夙盟。
鹊华桥 其三
弘历（清代）

榆烟杏火接空濛，稳度芳堤饮练虹。李杜诗情天水画，都教神会片帆中。
夏景 蝉声集古寺
刘辰翁（宋代）

此寺创何年，人间几变迁。山空千万古，声集两三蝉。

振木缲馀茧，凭风咽断弦。助成骚国晚，惊破少林禅。

喧寂闻尘外，炎凉落照边。客来悲世事，虫语暮钟连。
答嵇康诗四首 其三
嵇喜（魏晋）

达人与物化，无俗不可安。都邑可优游，保必栖山原。

孔父策良驷，不云世路难。出处因时资，潜跃无常端。

保心守道居，睹变安能迁。
哀吕东莱 其一
徐安国（宋代）

师友曾亡几，南轩足旧闻。严陵忻请益，荆渚黯临分。

恸哭情方切，招魂志愈勤。幡然均地下，应与共修文。
感怀五首 其二
赵蕃（宋代）

木落无著叶，枯林多悲号。饥乌不得食，拾樵护遗巢。

居人宁知悲，客子中心焦。故里一回首，山高水迢迢。
记梦三首 其三
杨万里（宋代）

雾外知何寺，钟声只隔山。望来无里许，还在九霄间。
沈坦之将归溧阳值雨留吾庐久之三首 其三
王安石（宋代）

片云头上黑，淅淅野风秋。室妇叹鸣鹳，分为两地愁。
竞渡櫂歌
黄公绍（唐代）

踏青青，踏青青，西泠桥畔草连汀。
扑得龙船儿一对，画阑倚遍看游人。
舅李侍郎挽词三首 其一
张纲（宋代）

射策飞腾早，推贤望实兼。直心常自负，大器果难淹。

持橐丹墀稳，分符画戟严。平生莫追忆，泪尽转愁添。
赠不欺信公监总余杭建接待
释道生（宋代）

衲僧自有通人爱，笑捏空拳开接待。
十字纵横古路头，做成不接计泼天大。
阿呵呵，也奇怪，
是圣是凡俱捉败。接取一个半个来，
要与丛林作殃害。
手中乌啄食
潜说友（宋代）

灵乌浑觉不相猜，啄食翩翩手上来。
自笑老躯顽似石，被渠认作出生台。
雨中夜归闻两儿诵书偶成二绝幸明叔先生同赋
赵蕃（宋代）

家世无田事笔耕，五车精熟是收成。
穷通有命吾何与，若若多惭短褐荣。
自然庵月夜看梅
张学仁（清代）

满地月如水，一庭花似云。光从今夜满，春向隔年分。

山影静相对，江流定不闻。半宵风露足，禅榻散余芬。
端午雨饮伯英池馆
韦骧（宋代）

山城重午遭阴晦，谢氏池亭亦自堪。野色映来歌舞好，炎威消去酒肴甘。

手中菖屑随杯泛，头上榴花带雨篸。且尽主人留客兴，明年谁北复谁南。
偈颂一百零三首 其四十三
释月涧（宋代）

如佛见佛，佛无异见。如法说法，法无异说。只如鸦鸣鹊噪，莺啼燕语，是有异说，是无异说。
续黄子温读陶渊明诗十首 其三
刘敞（宋代）

长梧有高韵，千载不可及。五柳遗世名，于今亦独立。

悲哉市朝士，夸竞常汲汲。
送丁子同兄观察之赣南任
屈大均（明代）

花萼才名起八闽，文章最易动星辰。月明三卜秦淮夜，梅发双行大庾春。

孝友即同张仲饮，芬芳先与楚人亲。离心半逐征帆去，秋色相期赣水滨。
初九日上南豅二十日同成季访俞伯辉
韩淲（宋代）

二士我所尚，得閒遂幽寻。盘桓南豅中，迤逦梅岩深。

长日蕴轻暑，宿雨收积阴。飘飘吹薄衣，遥遥豁烦襟。

绸缪敦宿好，留连匪他心。泉石纵惟宜，爵服岂不任。

天运每如此，欢言理清斟。
送王孟同馆黄岩见王简卿侍郎
陈谦（宋代）

吾子勇出乡，卖文供啜菽。
谁指石头路，路滑去能速。
大溪拍天流，返壑仅盈掬。
神化阙功能，善世眩兼独。
宝瑟迹已陈，阀阅在林麓。
饱尺天下眼，观我亦具足。
尚论宇宙广，落处即为福。
请子房魏偕，点入丹青录。
烟雨楼
方回（元代）

楼压重湖实壮哉，楼前图画若天开。
鸥从沙际冲烟去，燕向花边卷雨来。
傍柳一桥相掩映，隔林双塔共崔嵬。
栏干倚尽催诗处，晴日须来三四回。
宿业师山房期丁大不至
孟浩然（唐代）

夕阳度西岭，群壑倏已暝。
松月生夜凉，风泉满清听。
樵人归欲尽，烟鸟栖初定。
之子期宿来，孤琴候萝径。
咏瀑布
冯云山（清代）

穿天透地不辞劳，到底方知出处高。
溪涧焉能留得住，终须大海作波涛。
次韵康平仲侍郎丛丞相张公登倚云停二首
李弥逊（宋代）

皂盖凌虚岂易陪，扪参那复欢高哉。
云关□处尘踪断，松盖阴中宝地开。
戎幕寇平高卧鼓，宾筵诗罢细衔杯。
笑谈疑在青冥上，坐近中天两两台。
十四夜西湖歌
何绛（明代）

西湖之水清如碧，左山右城两相隔。西风昨夜吹湖山，千相万相叶皆赤。

披云岛边馆者谁，君平孙子读周易。罗浮桂酒满百船，木兰舟里开宾席。

绮食雕盘永夜游，薄才亦得叨为客。长空倏尔净如洗，月色似为西湖白。

水晶鱼子芙蓉杯，丹虾为羹调盐梅。劝君饮酒莫辞醉，人生良会能几回。

座客词流三峡倒，清歌入破秋云开。四山松柏风谡谡，明月正高流星催。

苏堤如带五千尺，洗盏扫石坐青苔。况有杨公太古音，兴酣拂席敛素襟。

申言一座且莫喧，蜀锦抱出四尺琴。挥弦一扫千山寂，鱼龙出水鸟归林。

移弦促节再一弹，月魄欲堕湖水寒。自言少小得妙悟，五音六律生指端。

成连刺船去东海，伯牙弟子何足观。是时月朗风更清，舍琴直上丰山峦。

满途参错木绵相，萧寺寻僧僧已去。多谢寒溪万丈泉，殷勤送客下山路。

挂帆趁月返披云，玉露坠下何纷纷。樽中有酒须尽倾，朱颜莫惜连宵醺。

君不见杭州西湖去年种桃柳，桃柳一株一斛酒。

连株合抱岂辞劳，大官小官栽恐后。太平天子福难量，一朝红绿成千行。

圣恩浩荡及名胜，一草一木皆不忘。吁嗟此湖虽天末，焉知明年不辉光。

若使六龙幸炎方，明朝千秋节，还献丝露囊。
雪中简周子问
项安世（宋代）

问讯东湖雪，今年几尺深。
拥门无过屐，折竹有惊禽。
映帙儿童事，丰年老大心。
待携筇杖去，梅下索清吟。
咏吕鸿胪园菊次刘观察韵六首 其六 白雀舌
欧大任（明代）

罗含神雀不须惊，化作秋花向晚晴。应节迎风还欲舞，夜深疑有白环声。
桂井
张元干（宋代）

移根一户蟾光溢，分派银河地脉灵。
定与苏仙双橘井，他年续入郦元经。
下第后上李中丞
赵嘏（唐代）

落第逢人恸哭初，平生志业欲何如。鬓毛洒尽一枝桂，

泪血滴来千里书。谷外风高摧羽翮，江边春在忆樵渔。

唯应感激知恩地，不待功成死有馀。
伤情怨
陈允平（宋代）

南枝春意正小。篱菊都荒了。帐底孤灯，夜来还独照。

沙洲烟翠渺渺。谢塞鸿、频带书到。笑捻梅花，今年开较早。
先天易吟三十首
方回（元代）

水旱尧汤有，行天数可推。
圣君得贤相，翻是太平时。
送僧归淮西二首 其二
释元肇（宋代）

满目乡心怕著秋，东州见了又西州。明年莫看中秋月，曾是当时照别愁。
张常侍池凉夜闲宴赠诸公
白居易（唐代）

竹桥新月上，水岸凉风至。对月五六人，管弦三两事。

留连池上酌，款曲城外意。或啸或讴吟，谁知此闲味。

回看市朝客，矻矻趋名利。朝忙少游宴，夕困多眠睡。

清凉属吾徒，相逢勿辞醉。
和陶拟古九首
苏轼（宋代）

杜门人笑我，不知有天游。
光明遍十万，咫尺陋九州。
此观一日成，衮衮通法流。
竿木常自随，何必返故丘。
老聃白发年，青牛去西周。
不遇关尹喜，履迹谁能求。
西湖
李氏（宋代）

舞凤翔龙拱帝城，秀涵积水驻川灵。
青山楼观排云出，画舫笙歌隔柳听。
撩乱花光浮绮陌，参差马影绕旗亭。
振衣直上南峰顶，谁似盘溪却独醒。
空山十首 其九 山有蝉
郭之奇（明代）

幽山之内，尔声最宜。响流千谷，心同一枝。居高闻远，应节鸣时。

韵繇天纵，清畏人知。已洁其身，仍蜕其皮。秋风欲至，尔独何思。
社日
王驾（唐代）

鹅湖山下稻粱肥，豚栅鸡栖半掩扉。
桑柘影斜春社散，家家扶得醉人归。
竹林清咏
杨骥（明代）

秋风三日出尘寰，柱杖东溪积翠间。徐发清商穿绿径，兴随霁雨看青山。

风云未了千年计，天地先偷万古闲。百岁好怀今始放，竹林题遍不知还。
赵次珊馆长重葺舫斋用朱椒堂韵自述属和 其一
秦树声（清代）

议兵尺籍亦空虚，莫愧荆卿剑术疏。楚国丘墟留宋赋，汉家忠孝属班书。

朔风忽送高斋雁，斜日微噞浊水鱼。羡杀昔贤悲夜雨，寂无情感到胥馀。
送关密斋下扬州
徐元英（清代）

一路江花送画桡，到来瓜步恰新潮。吴娘曲里潇潇雨，知在芜城第几桥。
鹧鸪天（献汲公相国寿）
米芾（宋代）

暖日晴烘候小春。际天和气与精神。灵台静养千年寿，丹灶全无一点尘。

寿彭祖，寿广成。华阳仙裔是今身。夜来银汉清如洗，南极星中见老人。
即日
章甫（宋代）

吟苦知音少，棋低敌手多。
故人无恙不，薄酒奈愁何。
未暇兔三窟，聊同鸥一波。
传闻江北路，人应力田科。
好事近（早梅）
王炎（宋代）

玉颊映红绡，搀报东风消息。虽则清臞如许，有生香真色。

相看则是隔年期，忍不饮涓滴。莫待轻飞一片，却说花堪惜。
感怀 其三
李端临（清代）

苔城蛾子出，驮粒课时术。鹪鹩微乎微，营巢借枝一。

如何耽食眠，虚此难再日。
拟行路难
鲍照（南北朝）

诸君莫叹贫。
富贵不由人。
丈夫四十强而仕。
余当二十弱冠辰。
莫言草木委冬雪。
会应苏息遇阳春。
对酒叙长篇。
穷途运命委皇天。
但愿樽中九酝满。
莫惜床头百个钱。
直得优游卒一岁。
何劳辛苦事百年。
寄怀元秀上人
司空图（唐代）

悠悠干禄利，草草废渔樵。身世堪惆怅，风骚顿寂寥。

高秋期步野，积雨放趋朝。得句如相忆，莎斋且见招。
题信丰县城门六首 其一 拱日
罗椅（宋代）

桃红抱城东，武山排闼入。杲日出扶桑，橘红蘸溪湿。

公退倚朱栏，万象俱收拾。无数唤舟人，沙头雁行入。
秋寄张坤
罗隐（唐代）

庭树已黄落，闭门俱寂寥。未知栖托处，空羡圣明朝。

酒醒乡心阔，云晴客思遥。吾徒自多感，颜子只箪瓢。
天台晴望（时左迁台州刺史。题一作喜晴）
李敬方（唐代）

天台十二旬，一片雨中春。林果黄梅尽，山苗半夏新。

阳乌晴展翅，阴魄夜飞轮。坐冀无云物，分明见北辰。
和东坡送仲天贶王元直六言韵五首
黄庭坚（宋代）

两公六字语妙，独我一双眼明。
笔似出林鸟翼，诗如落涧泉声。
春浦门外看梅因饮宋氏小轩
韩淲（宋代）

春晴晚步春浦门，小饮醉入梅花村。繁香吹雪数十树，青山远近疏篱园。

谁家水竹明窗轩，老我清坐俱忘言。须臾烟月光吐吞，归哉楼角横黄昏。
寄题王俊卿看山堂
陆游（宋代）

广文风度绝清真，一代论交不数人。
车马到门常谢病，北山虽远却相亲。
立春日和戴仲鹖
方献夫（明代）

至日病未起，官奴又报春。故乡云物旧，北阙梦魂新。

抚影兼怀友，含情欲语人。萧条鹖冠子，隐几合相亲。